DA Den Europæiske Unions Tidende CE 84/544

(2004/C 84 E/0621)

SKRIFTLIG FORESPØRGSEL E-0190/04

af Mario Borghezio (Nl) til Kommissionen

(29. januar 2004)

Om: Større gennemsigtighed i forbindelse med ejendomsforholdene i selskabet Italtrend, som modtager millionbeløb i støtte til konsulentvirksomhed fra Kommissionen

Europa-Kommissionen har siden 1999 overdraget udførelse af undersøgelser til et beløb af 15 mio. EUR til et konsulentfirma i Reggio Emilia, Italtrend S.r.L, hvis vigtigste partner er Necway Trading Limited med hjemsted i Dublin, City Quay 24-26, hos et skatte- og handelsrådgivningsfirma, hvis »direktør« er Joseph Watson, som viser sig at være bosiddende på Por Saint Mary på øen Man.

Kan Kommissionen oplyse, om den ikke finder det hensigtsmæssigt at fastslå den faktiske identitet af Italtrends reelle indehavere, hvor Silvia Prodi, som er datter af Quintiliano Prodi, bror til Kommissionens formand, Romani Prodi, er ansat?

Svar afgivet på Kommissionens vegne af Christopher Patten

(24. marts 2004)

Kommissionen skal henvise det ærede medlem til det svar, den har givet på hans skriftlige forespørgsel E-3586/03 (1), hvoraf det fremgår, at den samlede værdi af de kontrakter, der blev indgået med Italtrend mellem den 1. september 1999 og den 31. december 2003 ikke er på 15 mio. EUR, men på 7,97 mio. EUR.

Spørgsmålet om, hvorvidt en bydende/ansøger overhovedet kan komme i betragtning, indgår i de udvælgelseskriterier, som skal overholdes ved alle offentlige indkøb. Disse kriterier omfatter en vurdering af de enkelte ansøgeres finansielle, økonomiske, faglige og professionelle kapacitet. De fastsættes med udgangspunkt i retsgrundlaget for det pågældende område og offentliggøres i udbudsmeddelelsen, jf. de herfor gældende kommissionsbeslutninger (beslutning af 10. november 1999 (2), beslutning af 25. marts 2003 (3), regler og procedurer for kontrakter vedrørende tjenesteydelser, indkøb og bygge- og anlægsarbejder, der finansieres over EF's almindelige budget som led i samarbejdet med tredjelande) samt den praktiske vejledning vedrørende procedurer for kontrakter, der finansieres over Fællesskabets almindelige budget som led i eksterne foranstaltninger (afsnit 2.4.8.1).

Finansforordningen, Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget og gennemførelsesbestemmelserne hertil indeholder regler for, hvilken dokumentation den ordregivende myndighed skal kræve for at sikre sig, at de bydende ikke omfattes af udelukkelsesbestemmelserne i finansforordningens artikel 93 og 94 (4). Den ordregivende myndighed kan også, når den finder det nødvendigt, anmode fysiske personer om dokumentation, »herunder eventuelt virksomhedsledere eller enhver anden person, der har beføjelse til at repræsentere eller kontrollere tilbudsgiveren eller ansøgeren eller til at træffe beslutninger på dennes vegne« afhængigt af national lovgivning. Lovgivningen om beskyttelse af aktionærers identitet varierer imidlertid meget fra den ene medlemsstat til den anden. Rådets andet direktiv (5) om selskabslovgivning kræver kun oplysning om de stiftende medlemmers og virksomhedsledernes identitet.

I artikel 52 i finansforordningen fastslås følgende: »Det er forbudt de finansielle aktører at foretage handlinger som led i budgetgennemførelsen, der vil kunne medføre, at den pågældendes egne interesser kommer i konflikt med Fællesskabernes interesser«. Dette betyder, at embedsmænd i Kommissionen, som er involveret i en udbudsprocedure, som omfatter et selskab, hvori de har en interesse, har pligt til at informere både ansættelsesmyndigheden, jf. artikel 14 i vedtægten, og deres overordnede, jf. artikel 34 i gennemførelsesbestemmelserne; konstateres der en interessekonflikt, får embedsmanden ikke lov til at deltage i proceduren. Artikel 146 og 178 i gennemførelsesbestemmelserne indeholder tilsvarende regler for alle medlemmer af bedømmelsesudvalg, hvad angår udbud og forslag.

Efter alt at dømme giver de nuværende bestemmelser en tilstrækkelig beskyttelse af Fællesskabets finansielle interesser, i og med at de giver de anvisningsberettigede instanser mulighed for at foretage en kontrol i de tilfælde, hvor de har begrundet mistanke til en specifik ansøger.

Kommissionen mener ikke, at det i dette specifikke tilfælde er berettiget at iværksætte en undersøgelse på baggrund af den information, som det ærede medlem forelægger i sin skriftlige forespørgsel.

(1) Se side 508.

(2) SEK(1999) 1801/2.

(3) SEK(2003)387/2.

(4) EFT L 248 af 16.9.2002.

(5) Rådets andet direktiv 77/91/EØF af 13. december 1976 om samordning af de garantier, der kræves i medlemsstaterne af de i artikel 58, stk. 2, i traktaten nævnte selskaber til beskyttelse af såvel selskabsdeltagernes som tredjemands interesser, for så vidt angår stiftelsen af aktieselskabet samt bevarelsen af og ændringer i dets kapital, med det formål at gøre disse garantier lige byrdefulde, EFT L 26 af 31.1.1977.